План- конспект на педагогическа ситуация

Iа група

изготвил: С. Лазарова

дата:

брой деца:

*Тема:* „Пролет в двора на детската градина“

*Образователно направление:*  Околен свят

Ядро: „Светът на природата и неговото опазване“

Форма: основна педагогическа ситуация;

*1.Цели:*

a) Образователни: Възприемане на природна картина през различните сезони. Представяне на децата на информация за промените в природата, които настъпват през пролетта.

б) Възпитателни: Дeцата да проявяват активност, да имат нагласа за включване в ситуацията.

в) Развиващи: Децата да развият своята наблюдателност, концентрация на вниманието и логическо мислене.

*2. Задачи:*

а) Образователни:

* Децата да наблюдават промените в природата и ги осмислят като резултат от затоплянето на климата;
* Децата да могат да назоват в природни картини метеорологично време като слънчево, дъждовно, снежно.

б) Възпитателни: Децата да осъзнаят важността на пъпките по клоните на дърветата и храстите и защо е важно да не си играем с тях;

в) Развиващи: Децата даа развият уменията си за анализ и сравнение.

*Ключови думи:* клонка, промяна, пролет, раззеленено, затопляне, живот.

*3. Предварителна подготовка:*

а) Подготовка на учителя:

Практическа подготовка: Няколко дена преди това съм потопила клонки, отрязани от дървета в двора на детската градина;

Подготвила съм няколко природни картини на растителността през зимата и през пролетта, които да прожектирам чрез мултимедиен проектор;

Апликирала съм върху картон голямо дърво с голи клони, на мястото на короната има двойно подлепващо фолио;

Осигурила съм няколко купи, пълни с пуканки.

б) Подготовка на децата:

Децата вече са обсъждали какво се случва с растителния свят през зимата, наблюдавали са първите пролетни цветя – кокиче, минзухар; рисували са с водни бои неразлистено и разлистено дърво.

*4. Методи:* наблюдение, елементарни опити, беседа, разговор, игри;

*5. Средства:* стихотворение „Пролет“, Н. Бистров, игра „Познай по картинката“, предварително отрязани клонки от дървета и храсти, потопени във вода.

*6. Връзка с други образователни направления:*

Български език и литература: тема „Ели и Лили на разходка“;

Математика: тема „Сезони“;

Конструиране и технологии: тема „Пролет в занималнята“;

Изобразително изкуство: теми „Неразлистено пролетно дърво“, „Разлистено пролетно дърво“, „На разходка в парка през пролетта“;

Музика: теми „Пролетни песни“, „Музика на пролетта“, „Пролетно настроение“.

*Ход на ситуацията:*

А/ Въвеждаща част:

/Децата са в кръг след утринна среща. Въвеждам ги в темата като ги запознавам със стихотворението „Пролет“ на Н. Бистров./

У: - Чухме вашите интересни истории. Сега ще ви разкажа моята. Аз много обичам да си разглеждам книжките, и докато правех това, открих тази пъстра и пълна с чудни стихчета книжка. Сега ще ви прочета едно от тях. /Рецитирам./

У: - Хареса ли ви стихотворението? Защо?

У: - Имам една изненада за вас.

/Внасям предварително натопените и вече раззеленени клонки. /

У: - Деца, как мислите, откъде съм отрязала тези клонки?

Да, познахте, те са от дърветата навън. А я, да погледнем през прозореца какво е времето? /слънчево, облачно/

Б/ Основна част:

/При хубаво време предлагам на децата да излезем на двора, за да проверим дали храстите и дърветата също са се раззеленили. Ако времето не позволява, ги каня да осъществим наблюдението през прозореца на групата.

Взела съм букета от клонки, за да можем да направим сравнение с храстите и дърветата на двора.

Намирайки са на двора, започваме да обследваме обектите./

У- Деца, вижте колко голям е дворът на детската градина и колко много храсти и дървета има в него. А по земята какво расте? /трева и цветенца/

 /Доближаваме се до дърво и назовавам. Сравняваме клонките от вазата с тези на дървото/

У: - Дали от това дърво съм отрязала клонките?

/Доближаваме се до храст и назовавам. Отново сравняваме клонките./

У: - Дали от този храст са моите клонки? А имат ли клонките на дърветата и храстите в двора листа? Да, моите клонки са раззеленени, защото са били във ваза с вода на топло в нашата занималня, тук, на двора все още е студено и пъпките, от които ще се покажат зелените листенца / откъсвам пъпка и я показвам на децата/ все още са с кафяви твърди люспи, които ги предпазват през зимата. А вътре под тези люспи са скрити неразвитите листа и цветове. /Разкъсвам с пръсти и показвам на децата вътрешността на пъпката/

У: - А нужни ли са на дърветата и храстите тези пъпки? Да, защото от тях ще се разлистят листенцата и ще разцъфнат цветчетата, които после ще дадат плод. Затова ние трябва да ги пазим и да не ги късаме непрекъснато.

У: - Тъй като пролетта все още не е настъпила и времето е хладно, ви предлагам вече да се прибираме въвтре в занималнята, а там съм ви приготвила още една изненада.

/След като сме се съблекли и измили, приканвам децата да се разположим в полукръг, за да обобщим информацията от наблюдението. /

У: - Мили деца, дойде ред на обещаната изненада. Знам, че вие много обичате да отгатвате загатки, затова ви предлагам да си изиграем играта „Познай по картинката“.

/Показвам няколко природни картини, сред които има зимна и пролетна/
У: - Сега ще ви разкажа една история – Задуха силен студедн вятър, небето е облачно и притъмняло, цялата земя е покрита с бял пухкав сняг, клоните на дърветата са голи и също са побелели от снега. Можете ли да познаете моята история от коя картина е?

А сега ще ви разкажа една друга история. Небето е ясно, слънцето грее, земята е покрита със свежа зелена тревица, в лехите са разцъфтяли пъстри цветенца – виждам червени лалета, бели нарциси и розови зюмбюли. Дърветата имат красиви корони от ситни бели и розови цветчета. Клонките на храстите са покрити със зелени листенца. Можете ли да разпознаете картината, която описвам?

По какво се различават двете картини?

В) Заключителна част:

У – Заедно с вас успяхме да открием как се променя растителния свят след зимата с настъпването на пролетта. Заради старанието ви поднасям още една последна изненада – вкусни пуканки, с които да се почерпите, а част от тях да залепите по клоните на това голо дърво, за да накарате короната му да разцъфне.